যা করে গেলাম, বাংলা একদিন পালন করবে: বিজিবিএসে সাংবাদিকদের মমতা

ওয়েব ডেস্ক: ”যা করে গেলাম, একদিন বাংলা পালন করবে”। বুধবার নিউটাউনে বিশ্ববঙ্গ বাণিজ্য সম্মেলনে (বিজিবিএসে) সাংবাদিকদের সামনে রাজ্যে বিনিয়োগ প্রসঙ্গে এমনই মন্তব্য করলেন মুখ্যমন্ত্রী মমতা বন্দ্যোপাধ্যায়। তিনি এদিন বলেন, ইতিমধ্যে বিজিবিএসের প্রথম দিনে সজ্জন জিন্দল, মুকেশ আম্বানি ও অন্যান্য শিল্পপতিরা ১ লক্ষ কোটি বিনিয়োগ করবার কথা জানিয়েছেন। বাংলা এখন গন্তব্য। সেই প্রসঙ্গে বলতে দিয়েই মুখ্যমন্ত্রী ওই মন্তব্য করেন। তিনি আরও জানান, বাংলায় পাহারাদার হিসেবে থাকি। বিদেশ থেকে আমন্ত্রণ এলে যাওয়া হয় না। তবে রাজ্যের স্বার্থে কোনও কোনও আমন্ত্রণ রক্ষা করতে হয়। পাশাপাশি যেসব বিনিয়োগ হচ্ছে সেগুলির বাস্তবায়নে উচ্চপর্যায়ের বিশেষ কমিটি গড়ার কথাও ঘোষণা করেন মুখ্যমন্ত্রী। মুখ্যমন্ত্রী এদিন বলেন, ”মুখ্যসচিবের নেতৃত্বে রাজ্যস্তরে বিনিয়োগে বিশেষ (Synergy Committee) কমিটি হবে। বিনিয়োগকারীদের সঙ্গে ১৫ দিন অন্তর ওই কমিটি কথা বলবে। জমি, বিদ্যুৎ, সেচ, দমকলের মতো বিনিয়োগ বাস্তবায়নে যে বিষয়গুলি রয়েছে সব তার ছাড়পত্র দেবে। যেন কোথাও না আটকায়”। মনে করা হচ্ছে বিনিয়োগের ক্ষেত্র শিল্পবান্ধব পরিবেশকে আরও গতিশীল করতে এই উদ্যোগ। যেসব বিনিয়োগ বিজিবিএসে আসছে তার যাতে দ্রুত রুপায়ণ হয় সেই জন্য এই উদ্যোগ নেওয়া হয়েছে।

বিজিবিএসে আইটিসি কৃত্রিম বুদ্ধিমত্তার গ্লোবাল হাব করবার কথা জানিয়েছে। যা ইতিমধ্যে হয়েছে। বিজিবিএসে মুকেশ আম্বানি জানিয়েছেন, রাজ্যে ৫০ হাজার কোটি টাকা বিনিয়োগ করবেন তাঁরা। ইতিমধ্যে ডেটা সেন্টার করেছেন। বৃহস্পতিবারও চলবে এই বাণিজ্য সম্মেলন। এই সম্মেলনে ৪০টি দেশের ২০০ জন প্রতিনিধি অংশ নিয়েছেন।